በቆሼ አደጋ የተጎዱ ወገኖችን የሚደግፍ አጭር የሞባይል መልዕክት ቁጥር ይፋ ሆነ
ኢትዮ-ቴሌኮም በቆሼ የቆሻሻ መደርመስ አደጋ ጉዳት የደረሰባቸው ወገኖችን ለመደግፍ የሚያስችል አጭር የሞባይል መልዕክት ቁጥር ይፋ ማድረጉን  አስታወቀ ።በኢትዮ-ቴሌኮም የኮርፖሬት ኮሚኒኬሽን ኦፊሰር አቶ አብዱራሂም መሐመድ ለዋልታ እንደገለጹት ኢትዮ-ቴሌኮም  ከአዲስ አበባ  ከተማ  አስተዳደር ጋር  በመሆን  ነው  አጭር የሞባይል መልዕክት መላኪያ ቁጥር ሥራ ላይ በዋማል ለተጎጂዎች ገቢ ለማሰባሰብ የታቀደው ።እንደ አቶ አብዱራሂም ገለጻ በ700 የሞባይል ቁጥር የA ፊደልን በመላክ ማንኛውም ዜጋ  በቆሼ  ጉዳት  ለደረሰባቸው ወገኖች የ3 ብር ድጋፍ ማድረግ ይችላል ።በአጭር መልዕክት መላኪያ ቁጥሩ ከዛሬ ጀምሮ ለተከታታይ አሥር  ቀን ቆይታ እንደሚኖረውም አቶ አብዱራሂም አያይዘው  ገልጸዋል ።በቆሼ አደጋ ጉዳት የደረሰባቸው ወገኖች በንግድ ባንክ  ከተከፈተው  የሂሳብ  ቁጥር በተጨማሪ  አሁን የተጀመረው የአጭር የሞባይል መልዕክት መላኪያ ቁጥር ዜጎች  በቀላሉ በተጎጂዎች ድጋፍ ላይ እንዲሳተፉ እገዛ ይኖረዋል ።ኢትዮ- ቴሌኮም በቆሼ አደጋ ለደረሰባቸው  ወገኖች  የ 1 ሚሊዮን  ብር ድጋፍ  ያደረገ  ሲሆን  በቀጣይም ዜጎችን መልሶ በማቋቋም ሥራ  እንደሚሳተፍ አስታውቋል ።    